Návrh na neudelenie štátneho súhlasu
 na pôsobenie súkromnej vysokej školy s názvom 
„Vysoká škola ekonomických štúdií AMOS“ 
 
1. Úvod
	
	Ministerstvo školstva Slovenskej republiky (ďalej len „ministerstvo školstva“) predkladá vláde Slovenskej republiky (ďalej len „vláde“) návrh na neudelenie štátneho súhlasu na pôsobenie súkromnej vysokej školy s názvom Vysoká škola ekonomických štúdií AMOS (so sídlom v Bratislave) v súlade s § 47 ods. 7 zákona  č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). Vláda prerokúva návrh ministerstva školstva a udeľuje/neudeľuje štátny súhlas na pôsobenie súkromnej vysokej školy v súlade s § 47 ods. 6, 7 a § 102 ods. 1 písm. c) zákona o vysokých školách.

2. Návrh

2.1. Návrh a odôvodnenie

	V súčasnosti pôsobí na území Slovenskej republiky šesť súkromných vysokých škôl, siedma začne pôsobiť od akademického roka 2006/2007. Podľa zákona o vysokých školách o pôsobenie ako súkromná vysoká škola môže požiadať iba právnická osoba, ktorá je zriadená alebo založená na vzdelávanie a výskum. Po splnení  podmienok jej vláda SR udelí štátny súhlas na takéto pôsobenie.  

	Žiadosť o súhlas v mene štátu na oprávnenie pôsobiť ako súkromná vysoká škola (o štátny súhlas) s názvom Vysoká škola ekonomických štúdií AMOS so sídlom v Bratislave  v súlade s § 47 zákona o vysokých školách podala na ministerstvo školstva 12. 2. 2004 právnická osoba Ing. Stanislav Krchnák – AMOS s. r. o. so sídlom  v Bratislave, ktorej štatutárnym orgánom je konateľka Ing. Darina Krchnáková, má právnu formu spoločnosti s ručením obmedzeným, je založená na vzdelávanie a výskum a je zaregistrovaná dňa 4. 2. 2004 na Okresnom súde Bratislava I v Obchodnom registri – Oddiel: Sro – Vložka číslo: 30648/B, IČO 35 875 488, dňa 4. 2. 2004.   

	Po posúdení tejto žiadosti ministerstvom školstva a prerušení konania pre neúplnosť podkladov a jej doplnení si ministerstvo školstva dňa 7. apríla 2004 vyžiadalo stanovisko k tejto žiadosti od Akreditačnej komisie v súlade s § 47 zákona o vysokých školách. Posudzovací proces v pracovnej skupine Akreditačnej komisie z dôvodu predkladaných zmien v projekte a potreby doplňovať podklady trval do 4. marca 2005. V uvedenom období sú zahrnuté aj prerušenia konania v Akreditačnej komisii z dôvodu vyžadovania doplňujúcich informácií. Akreditačná komisia (AK) v súlade so zákonom o vysokých školách túto žiadosť posúdila na základe predložených podkladov (dlhodobý zámer, návrh študijného programu, materiálne, priestorové, informatické, a najmä personálne zabezpečenie, podklady o kvalifikácii učiteľov) a na svojom 17. zasadaní konanom v dňa 6. – 8. 4. 2005 v Tatranských Zruboch po posúdení žiadosti podľa § 82 ods. 2 písm. e) zákona vysokých školách v znení neskorších predpisov a v súlade s čl. 5 ods. 7 štatútu Akreditačnej komisie podľa uznesenia č. 17.3.3 „nesúhlasí s udelením štátneho súhlasu právnickej osobe Ing. Stanislav Krchnák – AMOS s. r. o. so sídlom v Bratislave na pôsobenie ako súkromná vysoká škola s názvom „Vysoká škola ekonomických štúdií AMOS“ so sídlom v Bratislave. Zároveň AK sa vyjadrila, že „Toto odporúčanie sa opiera o skutočnosť, že Akreditačná komisia vydala nesúhlasné stanovisko k predloženému študijnému programu z týchto dôvodov: Navrhovaná garantka nepresvedčila angažovanosťou v navrhovanom študijnom programe. Personálne zabezpečenie nosných predmetov študijného programu na navrhovanej súkromnej vysokej škole nevytvára dostatočné predpoklady pre perspektívny rozvoj, čo je pri vytváraní vysokej školy nevyhnutné.“. 

Uvedená súkromná vysoká škola  teda  nie je spôsobilá poskytovať vysokoškolské vzdelávanie v predloženom bakalárskom študijnom programe „ služby cestovného ruchu“ v  študijnom odbore „8.1.1 cestovný ruch“ v dennej a v externej forme štúdia pre nesplnenie kritérií A6 (garantovanie kvality a rozvoja študijného programu). Predložené vnútorné predpisy aj vo väzbe na študijný  program a na žiadosť, ku ktorej a ku ktorému Akreditačná komisia vyjadrila negatívne stanovisko, nie sú v súlade so zákonom o vysokých školách. 

	Keďže sú splnené podmienky na neudelenie štátneho súhlasu podľa § 47 ods. 7 zákona o vysokých školách (Akreditačná komisia vydala nesúhlasné stanovisko k predloženému študijnému programu, návrhy vnútorných predpisov sú v rozpore so zákonom a s inými všeobecne záväznými právnymi predpismi), 

navrhuje ministerstvo školstva vláde neudeliť štátny súhlas

vyššie uvedenej právnickej osobe, čiže vyššie uvedená právnická osoba nie je oprávnená pôsobiť ako súkromná vysoká škola s názvom Vysoká škola ekonomických štúdií AMOS. 

2.1.A. Hodnotiaca správa pracovnej skupiny, vyjadrenie žiadateľa k nej a ďalšie konanie vo veci udelenia štátneho súhlasu
	Dňa 4. marca 2005 príslušná pracovná skupina odporučila udelenie štátneho súhlasu a v záveroch hodnotiacej správy konštatovala, že na základe komplexného posúdenia plnenia kritérií A1-A6 a B1-B10 vysoká škola spĺňa v čase akreditácie kritériá uplatňované pri posudzovaní spôsobilosti a spôsob ich spĺňania utvára dostatočné predpoklady na udržanie spôsobilosti na štandardnú dĺžku štúdia. Ďalej uviedla, že celkové personálne obsadenie, ako aj materiálno-technické zabezpečenie dáva predpoklady úspešného zabezpečenia bakalárskeho študijného programu, a preto vysoká škola je spôsobilá uskutočňovať študijný program oprávňujúci ju udeliť jej absolventom akademický titul bakalár „Bc.“. Vzhľadom na uvedené pozitívne hodnotenie nemal žiadateľ vo svojom vyjadrení žiadne pripomienky. Poznámka: Podľa nariadenia vlády SR č. 104/2003 Z. z. o Akreditačnej komisii Akreditačná komisia posúdi podanú žiadosť a podklady podľa zákona a s prihliadnutím na vyjadrenie žiadateľa. Miera prihliadnutia je v plnej odbornej kompetencii komisie.
Akreditačná komisia sa však nestotožnila s hodnotením a odporúčaním príslušnej pracovnej skupiny, čo je jej právom, lebo hodnotenie a odporúčanie pracovnej skupiny nie je pre komisiu záväzným stanoviskom, a dňa 8. apríla 2005 na jej zasadaní neodporučila udelenie štátneho súhlasu s odôvodnením uvedeným v bode 2.1. v treťom odseku.
Po oficiálnom publikovaní 17. zápisnice zo zasadania Akreditačnej komisie oslovila konateľka spoločnosti – žiadateľ ministra školstva listom zo dňa 28. 4. 2005, v ktorom vyjadril nesúhlas s vyjadrením Akreditačnej komisie, pričom sa obracal na ministerstvo školstva „ako odvolací orgán v správnom konaní (podanie odvolania)“. Žiadateľ argumentuje najmä jednomyseľným schválením predložených materiálov pracovnou skupinou, kladným vyjadrením a odporúčaním pracovnej skupiny na udelenie štátneho súhlasu. Dôvody na neudelenie štátneho súhlasu uvedené vo vyjadrení Akreditačnej  komisie (pozri bod 2.1., tretí odsek) považuje žiadateľ za neodôvodnené. Ďalej uvádza, že ku kvalifikácii učiteľov neboli na zasadaní komisie pripomienky, veď z 28 navrhovaných učiteľov je jeden profesor a 12 docentov, jeden DrSc., 17 CSc. a PhD. Obhajuje odbornú garantku doc. Ing. Dagmar Jakubíkovú, PhD. z Vysokej školy ekonomickej z Prahy, ktorá má s právnickou osobou žiadateľa zmluvu o budúcej zmluve, spĺňa všetky kritériá odborného garanta (kvalifikácia, pracovný pomer na ustanovený týždenný pracovný čas, súhlasné stanovisko dekana jej materskej fakulty) a kvalitných spolugarantov. Za silnú stránku považuje aj študijný program overený v SR aj na odborných vysokých školách v krajinách EÚ. V liste sa spochybňuje nezávislosť Akreditačnej komisie, obviňuje ju z úsilia nepripustiť diverzifikáciu vysokých škôl, z nezohľadňovania integračného úsilia SR v rámci EÚ, z neochoty napĺňať vládny program, atď. Zdôrazňuje vyššie uvedené pozitívne stanovisko pracovnej skupiny Akreditačnej komisie, rozpor konania komisie s kritériami na posudzovanie spôsobilosti uskutočňovať študijné programy, dosah na ponuky vysokoškolského vzdelávania v uvedenom študijnom programe, kde napr. údajne viacerí slovenskí študenti študujú na 2 súkromných vysokých školách podobného zamerania v ČR, atď. 
Zákon č. 131/2002 Z. z. o vysokých školách v znení neskorších predpisov však v § 108 jasne uvádza, že na rozhodovanie podľa uvedeného zákona (okrem troch v uvedenom ustanovení vymedzených prípadov, ku ktorým takýto prípad nepatrí) sa zákon o správnom konaní na ostatné rozhodovania uvedené v zákone nevzťahuje a uvedený zákon takýto prípad odvolania neupravuje. Minister školstva napriek uvedenému právnemu stavu požiadal predsedu Akreditačnej komisie o vyjadrenie k podaniu žiadateľa listom z 18. mája 2005. Preto zatiaľ návrh na ne/udelenie štátneho súhlasu nepredložil na rokovanie vlády SR a čakal na vyjadrenie z Akreditačnej komisie.  
Vyjadrenie k uvedenému podaniu žiadateľa z Akreditačnej komisie (AK) podpísané jej predsedom v liste z 3. 10. 2005 pod č. 111/2004 bolo doručené 25. 11. 2005 ministerstvu školstva. Vo vyjadrení sa uvádza, že podkladom AK na neodporúčanie bolo komplexné posúdenie projektu vytvorenia uvedenej VŠ. Posúdenie vychádza z hodnotiacej správy pracovnej skupiny, zohľadňuje stanovisko predkladateľa k tejto správe ako aj vystúpenie predkladateľa počas prerokúvania veci v pléne AK vrátane odpovedí, ktoré dal na položené otázky. Cieľom otázok je dať predkladateľovi možnosť uviesť čo najviac relevantných skutočností, ktoré jej napomôžu komplexne a objektívne vyhodnotiť splnenie každého zo 16 kritérií. Hodnotiaca správa pracovnej skupiny (PS) má len predbežný charakter a v žiadnom prípade nie je stanoviskom AK, ktorá sa o žiadosti vyjadruje. AK kládla najmä otázky na získanie čo najhodnovernejších informácií o spôsobe garantovania navrhovaného študijného programu (kritérium A6). Pri ňom je najdôležitejšie, či navrhovaný garant „má skutočne možnosť a či ovplyvňuje kvalitu uskutočňovania a rozvoj študijného programu, jeho kompetentnosť (...) a jeho skutočnú angažovanosť a aktivitu pri garantovaní.“ Ide o komplexnú podmienku zloženú vlastne zo 4 podmienok, ktoré všetky musia byť uspokojivo splnené. Okrem nich sa požadujú ďalšie podmienky vzťahujúce sa na vek a rozsah úväzku. Odpovede nepresvedčili členov AK o naplnení požiadaviek vyplývajúcich z kritérií. Navrhovaná garantka doc. Jakubíková pôsobí – ako sama uvádza – nielen ako interná pracovníčka VŠE v Prahe na fakulte národohospodárskej, ale aj na Západočeskej univerzite v Plzni na jej ekonomickej fakulte, ktorá má konzultačné stredisko v Chebe a podľa internetu aj na Vysokej škole ekonómie a managementu s pracoviskami v Prahe a v Ústí nad Labem na katedre podnikovej ekonomiky a managementu (ďalšie pracoviská overované na základe informácií z internetu 27.9. 2005). Pokiaľ má navrhovaná garantka všetky tieto úväzky vykonávať zodpovedne, vyvstáva pre AK oprávnená otázka, ako bude, nielen formálne, napĺňať svoj plný úväzok v geograficky dosť vzdialenej aj časovo ťažko dostupnej Bratislave (bez ohľadu na formálnu prípustnosť viacerých úväzkov), ale najmä ako bude skutočne ovplyvňovať kvalitu uskutočňovania a rozvoj študijného programu na v poradí už tretej, resp. štvrtej vysokej škole. Garantka neuviedla na prospech pozitívneho vyhodnotenia tejto podmienky presvedčivé argumenty (napr. to, že by ukončila svoje pôsobenie na iných VŠ a prešla na novú VŠ, ktorú fakticky mienila spoluzakladať). Garantka dokonca nepotvrdila, že sa bude pôsobeniu na novej vysokej škole fakticky naplno venovať. Odporúčanie AK bolo taktiež  ovplyvnené skutočnosťou, že spolugaranti nespĺňajú požadované vekové kritériá, aby mohli byť garantmi. Pokiaľ ide o predĺženie lehoty posudzovania projektu príslušnou pracovnou skupinou, AK uvádza, že bolo spôsobené tým, že žiadateľ neustále dopĺňal podklady, ktoré chýbali, čím sa aj posúval začiatok termínu na začatie posudzovania projektu.
MŠ SR v súlade so zákonom o vysokých školách akceptovalo vyjadrenie Akreditačnej komisie z 8. apríla 2005 a zobralo na vedomie aj podrobné odôvodnenie AK k neodporúčaniu udeliť štátny súhlas vo vyššie uvedenom vyjadrení, a preto spracovalo návrh na neudelenie štátneho súhlasu a postupuje ho na rokovanie vlády SR. 
 		
2.2. Charakteristika Vysokej školy ekonomických štúdií AMOS so sídlom v Bratislave (ďalej len „AMOS“)
2.2.1. Štúdium a absolventi

Študijný program,
ku ktorému sa vyjadrila Akreditačná komisia negatívne:
 „ služby cestovného ruchu“ v  študijnom odbore „8.1.1 cestovný ruch“ 
1. stupeň  - bakalársky študijný program  - denná forma a externá forma štúdia
Tento návrh predkladaný ministerstvom je spracovaný na základe pôvodne predložených podkladov (so stavom ku dňu predloženia žiadosti ministerstvu školstva) a so zmenami, ktoré má MŠ SR k dispozícii. 
 
Požiadavky na uchádzačov o štúdium na AMOS a spôsob ich výberu
Základnou podmienkou prijatia na vysokoškolské štúdium je získanie úplného stredného vzdelania alebo úplného stredného odborného vzdelania s maturitou. Uchádzači sa nemusia podrobiť prijímacím skúškam, ak ich prospech na strednej škole a maturitnej skúške bol do 1,75. Ostatní uchádzači vykonajú prijímacie skúšky a o ich prijatí rozhodne bodové poradie. Na štúdium budú prijatí z vyššie uvedených tí, ktorí zároveň uzatvoria zmluvu o zaplatení školného na akademický rok.

Štandardná dĺžka vysokoškolského štúdia v príslušnom študijnom programe, udeľovaný akademický titul 
1.	stupeň: Bakalársky študijný program – 3 roky – bakalár (skratka „Bc.“) 

Forma štúdia
Denná a externá.

Podmienky pre postup do ďalšej časti štúdia a skončenie štúdia 
1.	Rozsah zapísaného študijného  programu musí pri jeho absolvovaní umožňovať ukončenie ročníka.
2.	Do tretieho a piateho semestra možno podmienečne zapísať študenta, ktorému chýba maximálne päť kreditov z počtu kreditov stanovených študijným plánom a  rektor mu povolil  opravný termín. 
3.	Štúdium je skončené, ak študent:
a)	skončil štúdium v rozsahu, ktorý určuje študijný program a
b)	vykonal úspešne štátne skúšky a obhájil záverečnú prácu.

4.	Na štátnu skúšku a obhajobu záverečnej práce (ktorá je tiež štátnou skúškou) sa musí študent prihlásiť na študijnom oddelení. Musí preukázať splnenie všetkých povinností predpísaných v študijnom programe pre pripustenie k štátnej skúške a. k obhajobe záverečnej práce, ktorá je tiež štátnou skúškou.
5.	Štátnu skúšku môže študent opakovať dvakrát, a to do dvoch rokov od prvého termínu konania štátnej skúšky. Prvý opravný termín sa uskutoční najskôr 3 mesiace po riadnom termíne, druhý opravný termín najskôr po uplynutí 6 mesiacov po prvom opravnom termíne. Opravná skúška sa koná v termínoch. vypísaných rektorom.
6.	Pokiaľ študent nezíska na začiatku tretieho a piateho semestra dostatočný počet kreditov stanovený študijným plánom, pre pokračovanie do ďalšieho semestra musí v nasledujúcom akademickom roku získať chýbajúce kredity.

Predpokladaný počet prijímaných uchádzačov o štúdium
Vysoká škola plánuje prijať na štúdium v plánovanom bakalárskom študijnom programe 60 uchádzačov na dennú a rovnaký počet aj na externú formu štúdia. 

Profil a uplatnenie absolventa študijného programu  
Profil absolventa:
Absolvent vysokej odbornej školy je kvalifikovaný odborník, ktorý štúdiom získava súbor teoretických poznatkov a praktických zručnosti v ekonomike, technicko-technologickej, informačnej, právnej, geografickej, kultúrno-historickej, psychologickej a spoločenskej oblasti cestovného ruchu a dobrú cudzojazyčnú prípravu pre ich aktívne využívanie v cestovnom ruchu. Príprava absolventa akcentuje praktickú stránku výučby s cieľom rýchlej adaptácie absolventa v trhovo orientovanej praxi CR na úrovni širokého spektra základných podnikateľských subjektov – cestovných kancelárií, ubytovacích a stravovacích zariadení, zariadení doplnkových služieb CR. Nadobudnuté teoretické vedomosti sú v priebehu 2. a 3. ročníka cieľavedome umocňované povinnou odbornou praxou, ktorá tak študentom zabezpečuje možnosť bezprostrednej aplikácie získaných vedomostí v zariadeniach CR. Študenti sú pripravovaní pre vyššie riadiace funkcie v stredných a malých podnikoch alebo pre funkciu stredného a vyššieho manažmentu vo veľkých organizáciách ako sú touroperátori, hotelové spoločnosti. 
V oblasti všeobecného vzdelania absolvent po ukončení štúdia spĺňa požiadavky v oblasti slovnej zásoby a vyjadrovania, cudzích jazykov, kultivovanosti vystupovania, spoločenského protokolu, schopnosti aktívneho rokovania, informatických a administratívnych zručností, atď.  
V oblasti odborného vzdelania absolvent po ukončení štúdia spĺňa požiadavky na vedomosti a zručnosti v oblastiach aplikácie teórie ekonómie na výkon funkcií v cestovnom ruchu, procesov cestovného ruchu, poznatkov o cestovnom ruchu, schopností samostatného myslenia a rozhodovania, použitia moderných technológií v cestovnom ruchu, počítačov, právnych predpisov, podnikania, sprievodcovský preukaz, komunikácie so zákazníkom, atď. Absolvent musí spĺňať po ukončení štúdia aj definované požiadavky na osobnostné predpoklady, vlastnosti a schopnosti.

Uplatnenie absolventov na trhu práce
Nespornou výhodou tohto typu štúdia je odborná prax vykonávaná nasledovne:
-	informatívna prax v rozsahu 1 mesiac v 2. ročníku,
-	súvislá odborná prax v rozsahu jedného semestra v 3. ročníku, ktorá má odborný špecializačný charakter.

Rozsah i obsah tejto praxe je základom pre budúce zamestnanie absolventa. Absolvent tohto typu štúdia má širokospektrálne uplatnenie s výbornými perspektívami zamestnania sa 
-	v cestovných kanceláriách – u domácich aj zahraničných touroperátorov,
-	v cestovných agentúrach, 
-	v podnikoch poskytujúcich služby účastníkom CR, 
-	v hotelových, stravovacích, kultúrno – spoločenských zariadeniach,
-	v dopravných spoločnostiach, 
-	v obchodných firmách,
-	v štátnom a verejnom sektore.

2.2.2.	Údaje o organizačnom, materiálnom, technickom, priestorovom, finančnom, informačnom a personálnom zabezpečení

Organizačné zabezpečenie 
AMOS je bezfakultnou vysokou školou, ktorá sa člení na katedry a ďalšie pracoviská.
AMOS má knižnicu a tri katedry:
1.1.	katedra cestovného ruchu,
1.2.	katedra medzinárodného podnikania,
1.3.	katedra financií.
Orgány akademickej samosprávy AMOS sú:
1.	správna rada,
2.	akademický senát,
3.	rektor,
4.	prorektor,
5.	akademická rada,
6.	disciplinárna komisia pre študentov.
Vedúcimi zamestnancami AMOS sú:
1.	kvestor,
2.	vedúci katedier,
3.	vedúci knižnice.

Priestorové, technické, materiálne a informačné zabezpečenie 
AMOS má zodpovedajúce priestory v budove na Holíčskej 2 v Bratislave – Petržalke. 
Vybavenie Vysokej školy ekonomických štúdií:				
Názov 	Počet ks						
Elektrické písacie stroje	43						
Meotar	1						
PC-Pentium	27						
PC- 486	14						
televízor	2						
Video	2						
Rádiomagnetofón	7						
Kalkulačka	4						
Viazač	1						
Scaner	1						
Digitálny fotoaparát	1						
Kopírovací stroj	2						
Spolu	105						
2.	V priestoroch školy je 8 klasických učební a 4 odborné učebne
3.	V priestoroch školy je školská jedáleň. a kuchyňa.
4.	Škola má tri telefónne linky.
5.	5. Po pridelení štátneho súhlasu škola je pripravená s partnermi v zahraničí zriadiť školskú knižnicu.
6.	Po pridelení štátneho súhlasu je škola pripravená zriadiť ďalšiu odbornú učebňu VYT so softwerom pre CR.
7.	Škola je kompletne vybavená školskými lavicami a stoličkami.

Finančné zabezpečenie 
	
Rozpočet Vysokej školy ekonomických štúdií AMOS, Holíčska 2, Bratislava pre akademický rok 2004/2005, resp. 2005/2006	
Príjem	Počet študentov	Počet žiakov	Spolu	Výkon	
cestovný ruch denné	60	40000	2400000	60 h./týždeň	
cestovný ruch	60	30000	1800000	16 h./týždeň 	
Spolu	120		420000		
príspevok od štátu		0	0		
Z vlastnej činnosti, projekty, partneri			2000000		
Celkom spolu	120		6200000		
	
Výdaj 
(celkom spolu)			6200000		
	
Výsledok hospodárenia	0	

Personálne zabezpečenie výučby
Doc. Ing. Dagmar Jakubíková, Ph.D. /ČR/ (garant študijného programu) 
Prof. Ing. Gustáv Sládek, DrSc. (spolugarant)
Doc. Ing. Viliam Kováč, CSc. (spolugarant)
Z 28 navrhovaných učiteľov je jeden profesor a 12 docentov, jeden DrSc., 17 CSc. a PhD. 

2.2.3. Dlhodobý zámer 

AMOS bude po udelení štátneho súhlasu v prvej etape zabezpečovať a všestranne skvalitňovať vzdelávanie v oblasti služieb cestovného ruchu za účasti interných pracovníkov a v spolupráci s externými vedecko – pedagogickými pracovníkmi z EU Bratislava. Nadviaže na skúsenosti a výsledky práce pomaturitného Vyššieho odborného štúdia, ktoré sa rozvíjalo v spolupráci s Európskou úniou v rámci programu Phare. Tento experimentálny, 12 rokov prebiehajúci systém vzdelávania (za finančnej pomoci holandskej vlády ) ako neuniverzitného vysokoškolského štúdia zabezpečovali jednak interní učitelia a jednak učitelia Ekonomickej univerzity v Bratislave. Početné kontakty so školami podobného typu vo Francúzsku, Holandsku, Nemecku a vo Fínsku chce AMOS aj naďalej vyžívať. Strednodobým zámerom školy je po udelení súhlasu kvalitne zabezpečiť v spolupráci s odborníkmi z Ekonomickej univerzity Bratislava študijný program Služby cestovného ruchu a v druhej polovici roku 2004 predložiť na akreditáciu študijný program Financie a bankovníctvo, taktiež pri využití pedagógov z EU Bratislava. Tým si škola udrží skvalitňovanie vzdelávacieho procesu učiteľmi po ukončení doktorandského štúdia, docentmi, postupne aj vysokoškolskými profesormi a tiež odborníkmi z praxe v oblasti bankovníctva a financií. V priebehu 2 – 3 rokov je možné predložiť na akreditáciu ďalšie študijné programy v závislosti od požiadaviek praxe, nárokov na vzdelanie po začlenení Slovenska do Európskej únie a možnosti akreditácie. Pôjde teda o všestranné skvalitňovanie a rozvoj vzdelávania v rámci prvého stupňa vysokoškolského vzdelania, t.j. v bakalárskom štúdiu. V dlhodobejšom horizonte, po piatich – šiestich rokoch, v závislosti od možností kvalitného personálneho rastu interných učiteľov a za pomoci vedecko-pedagogických pracovníkov v oblasti ekonomickej vedy a praxe zamýšľa AMOS predložiť na akreditáciu druhý stupeň vysokoškolského ekonomického vzdelávania, t.j. v inžinierskom štúdiu. To, pravda, bude závisieť aj od materiálnych a priestorových podmienok školy, a najmä od požiadaviek, kladených na rozvoj vzdelania a bádania v rámci Európskej únie. V tejto vzdialenejšej etape bude potrebné kvalitu výučby zvyšovať aj za pomoci pedagogických a výskumných pracovníkov zo štátov Európskej únie a aspoň časť výučby realizovať v jednom alebo v dvoch svetových jazykoch. AMOS tak chce pružne reagovať na meniace sa potreby ekonomických integračných a globalizačných procesov. To významne pomôže uplatneniu sa absolventov školy na trhu práce doma i v zahraničí. 

2.2.4. Začiatok výučby
Predpokladal sa v akademickom roku 2004/2005. 

3.	Záver

a.	Akreditačná komisia po posúdení žiadosti a podkladov uvedenej právnickej osoby na pôsobenie ako súkromná vysoká škola vydala nesúhlasné stanovisko k predloženému študijnému programu. 
b.	Návrhy vnútorných predpisov uvedenej súkromnej vysokej školy, ktoré podliehajú registrácii ministerstvom školstva, a ktoré na základe ich návrhov v žiadosti a v podkladoch predložených uvedenou právnickou osobou posúdilo ministerstvo školstva, nie sú v súlade so zákonom o vysokých školách.
 
Z vyššie uvedeného vyplýva, že bolo naplnené znenie § 47 ods. 7 zákona o vysokých školách. Preto Ministerstvo školstva SR odporúča vláde Slovenskej republiky neudeliť štátny súhlas právnickej osobe Ing. Stanislav Krchnák – AMOS s. r. o. na oprávnenie pôsobiť ako súkromná vysoká škola s názvom Vysoká škola ekonomických štúdií AMOS (so sídlom v Bratislave).